Kalász István

*Tengernyi jövő*

Le a kockás pokrócot sirály sehol

a parton fény és zúgás a homokban

üveg törmelék odébb nő gyerekkel.

Az ütem adott metafora nem kell -

ott a drótkerítés a fák között a télre

lezárt hotel.

Szemben a tenger kékje.

És van toll fehér noteszlap a versnek –

szívben a majd-nak.

Aztán sirályok jönnek vijjognak

hozzák a magasból a vers első két sorát:

Erre a partra most értem el.

Ilyen múlttal.